CELEX: C2004/146/10
Language: fi
Date: 2004-05-29 00:00:00
Title: Adviesbureau Ehcon B.V:n 8.4.2004 Euroopan yhteisöjen komissiota vastaan nostama kanne (Asia T-140/04)

29.5.2004   
            
            
               FI
            
            
               Euroopan unionin virallinen lehti
            
            
               C 146/7
            
         Adviesbureau Ehcon B.V:n 8.4.2004 Euroopan yhteisöjen komissiota vastaan nostama kanne
   (Asia T-140/04)
   (2004/C 146/10)
   Oikeudenkäyntikieli: hollanti
   Adviesbureau Ehcon B.V., kotipaikka Reeuwijk (Alankomaat), on nostanut 8.4.2004 Euroopan yhteisöjen ensimmäisen oikeusasteen tuomioistuimessa kanteen Euroopan yhteisöjen komissiota vastaan. Kantajan edustajana on A. Goedkoop.
   Kantaja vaatii, että ensimmäisen oikeusasteen tuomioistuin
   
               —
            
            
               ensisijaisesti velvoittaa Euroopan yhteisön maksamaan korvauksena vahingosta, jota kantajalle on aiheutunut siitä, ettei sen tekemää urakkatarjousta ole hyväksytty, 158 400 euroa laillisene korkoineen siihen asti, kunnes määrä on kokonaisuudessaan maksettu
            
         
               —
            
            
               velvoittaa Euroopan yhteisön maksamaan korvauksena tuloihin kohdistuneesta vahingosta, joka kantajalle on aiheutunut siitä, ettei se ole voinut hyödyntää kokemustaan liiketaloudellisesti eikä laajentaa sitä, 60 000 euroa laillisine korkoineen siihen asti, kunnes määrä on kokonaisuudessaan maksettu
            
         
               —
            
            
               velvoittaa Euroopan yhteisön korvaamaan kantajalle välillisen vahingon, joka tälle on aiheutunut siitä, että siltä on evätty mahdollisuus jatkourakan saamiseen. Kantaja ilmoittaa jatkourakan saamista koskevan mahdollisuuden heikentymisestä aiheutuvan vahingon määräksi 10 prosenttia jatkourakan nettovoitosta, eli 25 500 euroa
            
         
               —
            
            
               toissijaisesti velvoittaa Euroopan yhteisön maksamaan korvauksena siitä, että kantajalta on evätty mahdollisuus saada urakka, 26 400 euroa laillisine korkoineen siihen asti, kunnes määrä on kokonaisuudessaan maksettu
            
         
               —
            
            
               velvoittaa Euroopan yhteisön maksamaan korvauksena kuluista, joita kantajalle on aiheutunut tarjouksen tekemisestä, 10 000 euroa laillisine korkoineen siihen asti, kunnes määrä on kokonaisuudessaan maksettu
            
         
               —
            
            
               velvoittaa Euroopan yhteisön maksamaan korvauksena kuluista, joita kantajalle on aiheutunut todistusaineiston hankkimisesta ja asian saattamisesta Euroopan parlamentin oikeusasiamiehen käsiteltäväksi, 40 000 euroa laillisine korkoineen siihen asti, kunnes määrä on kokonaisuudessaan maksettu
            
         
               —
            
            
               velvoittaa Euroopan yhteisön korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kantaja osallistui vuoden 1996 syyskuussa tarjouskilpailuun, jonka komissio järjesti juomavedestä annettuun direktiiviin liittyvien palveluiden (1) osalta. Kantaja ei tullut valituksi.
   Kantajan mukaan komission toiminta on ristiriidassa avoimuusperiaatteen kanssa, jota komission on tarjouskilpailumenettelyssä noudatettava. Kantaja vetoaa siihen, että Euroopan parlamentin oikeusasiamies on kantajan esittämän valituksen perusteella tullut samaan lopputulokseen.
   Kantaja väittää edelleen, että komission toiminta on ristiriidassa julkisia palveluhankintoja koskevien sopimusten tekomenettelyjen yhteensovittamisesta annetun direktiivin 92/50/ETY (2) 3 artiklan kanssa. Kantajan mukaan komissio on yhdenvertaisen kohtelun periaatteen vastaisesti kohdellut tarjoajia eri tavalla.
   Kantajan mukaan komissio on myös rikkonut direktiivin 92/50/ETY 12 artiklan 1 kohtaa, koska komissio ei ole 15 päivän kuluessa asiaa koskevan pyynnön vastaanottamisesta ilmoittanut kantajalle kirjallisesti perusteita, joilla sen tarjous hylättiin.
   Kantaja esittää edelleen, että jos komissio olisi toiminut yhdenvertaisen kohtelun periaatteen mukaisesti, kantaja olisi hyväksytty neuvotteluvaiheeseen. Kantaja toteaa, että jos näin olisi käynyt, se olisi myös saanut urakan itselleen.
   Kantaja väittää myös, että komission oli direktiivin 92/50/ETY 16 artiklan ja 17 artiklan 2 kohdan nojalla lähetettävä sopimuksen tekomenettelyn tuloksia koskeva ilmoitus Euroopan yhteisöjen virallisen julkaisujen toimistolle 48 päivän kuluessa kyseisen sopimuksen tekemisestä.
   Komissio on myös lopuksi yrittänyt johtaa kantajaa harhaan.
   
      (1)  Julkinen tarjouspyyntö — XI.D.1 (EYVL 1996 C 232, s. 35).
   
      (2)  Julkisia palveluhankintoja koskevien sopimusten tekomenettelyjen yhteensovittamisesta 18 päivänä kesäkuuta 1992 annettu neuvoston direktiivi 92/50/ETY (EYVL L 209, s. 1).